Publication: Magyar Közlöny
Issue: MK-2000-76 (Year: 2000, Number: 76)
Era: 1990-2004
Section: 20. A jelen Alapító Okiratba nem szabályozott kérdésekben a Polgári Törvénykönyvről szóló 1959. évi IV. törvény, valamint a közhasznú szervezetekről szóló 1997. évi
Paragraph Index: 404

5. A vagyon feletti döntési jogkörök A Közalapítványt — a vonatkozó jogszabályok és e szabályzat keretei között — megilletik mindazok a jogok, és terhelik mindazon kötelezettségek, amelyek a tulajdonost általában megilletik, illetve terhelik. A közalapítványi vagyon felhasználásáról a Közalapítvány kuratóriuma dönt. A Magyar Köztársaság Kormánya mint alapító (a továbbiakban: Alapító) a Közalapítvány kuratóriumát felhatalmazta, hogy a Közalapítvány vagyonával vállalkozzék, az abból származó jövedelem a Közalapítvány céljainak megvalósítását szolgálja. Szükség esetén a kuratórium döntése alapján a vagyon egy része is felhasználható a közalapítványi célokra. A Közalapítvány tulajdonosi jogosítványát nem ruházhatja át. A kuratórium dönt a Közalapítvány vagyonának szerkezeti összetételéről, és meghatározza a befektetési stratégia irányát. A kuratórium által kitűzött stratégiai célok érdekében végrehajtandó feladatokat a Közalapítvány munkaszervezete dolgozza ki, és hajtja végre. E feladatok végrehajtásáról a munkaszervezet folyamatosan, de legalább évente beszámol. A kuratórium a Közalapítvány vagyoni helyzete és bevételei ismeretében évente dönt a Közalapítvány céljai között felsorolt feladatok végrehajtásához felhasználható pénzeszközök mértékéről, felosztásuk módjáról.

Source: https://magyarkozlony.hu/hivatalos-lapok/f6b3e0692e72240a5611df7a96e8e4a2624aeddb/dokumentumok/e8018d8f267c273beb7981b2cf88af0511256903/letoltes